Stjórnvöld á Grænhöfðaeyjum hyggjast þjóðnýta flugfélagið Cabo Verde Airlines. Dótturfélag Icelandair Group og íslenskir fjárfestar eiga meirihluta í félaginu.
Forsætisráðherra Grænhöfðaeyja segir að til standi að þjóðnýta flugfélagið Cabo Verde Airlines. Það hefur síðustu ár verið í meirihlutaeigu dótturfélags Icelandair Group og íslenskra fjárfesta.
Ulisses Correia e Silva forsætisráðherra greindi frá þessu í viðtali í ríkissjónvarpi Grænhöfðaeyja á mánudag. Vegna heimfaraldursins hafa áætlunarferðir Cabo Verde Airlines til áfangastaða í Evrópu og Norður-Ameríku legið niðri frá því í mars í fyrra. Tekjur af ferðafólki skipta ríkissjóð landsins og íbúana miklu máli og því leit út fyrir að betri tíð væri í vændum þegar tilkynnt var í byrjun júní að flug hæfist að nýju 18. júní. Áformað var að fljúga fjórum sinnum í viku til Lissabon til að byrja með, einu sinni til Boston og einu sinni til Parísar. Haft var eftir Erlendi Svavarssyni, forstjóra félagsins, að loksins væri hægt að endurlífga starfsemina á rústum faraldursins.
Eitthvað virðist hafa farið úrskeiðis, því starfsemin hófst ekki 18. júní eins og lofað hafði verið. Þremur dögum síðar lýsti Ulisses Correia e Silva forsætisráðherra yfir vonbrigðum sínum. Þar sem stjórnendur flugfélagsins gætu ekki staðið sína plikt ætlaði hann að hefja undirbúning þess að þjóðnýta flugfélagið. Einnig þyrfti að hafa í huga afkomu starfsfólks fyrirtækisins.
Cabo Verde Airlines var einkavætt árið 2019 þegar Loftleiðir, dótturfélag Icelandair Group, og íslenskir fjárfestar eignuðust 51 prósents hlut í því. Starfsfólkið eignaðist 10 prósent og afgangurinn var áfram í eigu ríkisins.
Stjórnvöld á Grænhöfðaeyjum hyggjast þjóðnýta flugfélagið Cabo Verde Airlines. Dótturfélag Icelandair Group og íslenskir fjárfestar eiga meirihluta í félaginu.